เดอะโคด (เพลง)

"เดอะโคด"  เป็นเพลงโดยเนโม นักร้องชาวสวิส ซึ่งเขาได้ประพันธ์ขึ้นร่วมกับเบนจามิน อะลาซู, ลาซเซ มิดเชียน นีมาน, และลินดา ดาเล เพลงนี้ได้วางจำหน่ายเมื่อวันที่ 29 กุมภาพันธ์ ค.ศ. 2024 ผ่านเบตเทอร์นาวเรคอร์ด และได้เป็นตัวแทนของสวิตเซอร์แลนด์ในการประกวดเพลงยูโรวิชันปี 2024 โดยได้รับชัยชนะด้วยคะแนนรวม 591 คะแนน นับเป็นครั้งที่สามของประเทศภายหลังเซลีน ดิออนชนะการประกวดปี 1988 ด้วยเพลง "เนอปาร์เตปาซองมัว" และเป็นครั้งแรกที่ศิลปินนอนไบนารีชนะการประกวด
เนโมได้บรรยายเพลงนี้ว่าเป็นการเล่าประสบการณ์ในการยอมรับตัวตนเพศอทวิลักษณ์ของเขา ในช่วงแรก "เดอะโคด" ได้รับการตอบรับอย่างล้นหลาม โดยได้รับคำชมเชยจากการผสมผสานแนวเพลงต่าง ๆ เข้าด้วยกันจนมีการคาดเดาว่าจะชนะการประกวดตั้งแต่ช่วงก่อนการประกวด แม้ว่าการแสดงเพลงนี้จะได้รับการชื่นชมยกย่อง แต่ชัยชนะในยูโรวิชันกลับได้รับการตอบรับที่หลากหลายและแตกต่างกันอย่างมากจากกลุ่มสังคมและการเมืองต่าง ๆ อย่างไรก็ตามเพลงนี้ได้ประสบความสำเร็จอย่างมาก โดยขึ้นถึงอันดับหนึ่งในชาร์ตสวิตเซอร์แลนด์และกรีซ และติดห้าอันดับแรกในอีกหกประเทศ
ภูมิหลัง การพัฒนา และแนวเพลง.
"เดอะโคด" ได้ประพันธ์ขึ้นในค่ายแต่งเพลงซุอิซา โดยเบนจามิน อะลาซู, ลาซเซ มิดเชียน นีมาน, ลินดา ดาเล, และเนโม เมทแทลร์ มาร์ก ซาเวจ จากบีบีซีได้บรรยายเพลงนี้ว่าเป็นการผสมผสานดรัมแอนด์เบส อีดีเอ็ม และอุปรากรเข้าด้วยกัน และยังกล่าวว่าท่อนคอรัสอาจได้รับแรงบันดาลใจจาก "ขลุ่ยวิเศษ" ของว็อล์ฟกัง อมาเดอุส โมทซาร์ท ในแถลงการณ์ต่อสื่อ เนโมได้กล่าวว่าเพลงนี้กล่าวถึงตัวตนทางเพศของเขาเอง ทำให้ได้ตระหนักรู้ถึงอิสรภาพในการใช้ชีวิตในเพศสภาพของเขา และการเข้าร่วมการประกวดนี้ถือเป็นการยืนหยัดเพื่อกลุ่มบุคคลที่มีความหลากหลายทางเพศของเนโม เพลงนี้มีการอ้างถึงระบบเลขฐานสอง ซึ่งนำมาใช้สะท้อนความไม่สอดคล้องระหว่างตัวตนทางเพศของเขากับระบบเพศทวิลักษณ์ และวลี " (แปลว่า อาณาจักรที่มาถึงแล้ว) เปรียบเป็นการมาถึงของอาณาจักรที่ไม่ยอมรับบรรทัดฐานการจำแนกเพศแบบเดิมและการยึดติดกับรูปแบบดนตรีเพียงรูปแบบเดียว
มิวสิกวีดีโอและการประชาสัมพันธ์.
มิวสิกวิดีโอของ "เดอะโคด" ได้ถูกเผยแพร่ภายหลังการวางจำหน่ายเพลง เนโมได้เข้าร่วมการแสดงเพลงก่อนการประกวดหลายครั้งตลอดเดือนมีนาคมและเมษายนเพื่อประชาสัมพันธ์เพลงของเขา เช่น พรี-ปาร์ตีอีเอส 2024 ในมาดริดเมื่อวันที่ 30 มีนาคม ยูโรวิชันอินคอนเสิร์ต 2024 ในอัมสเตอร์ดัมเมื่อวันที่ 13 เมษายน และนอร์ดิกยูโรวิชันปาร์ตี 2024 ในออสโลเมื่อวันที่ 14 เมษายน นอกจากนี้ยังทำการแสดงในโอกาสอื่นก่อนการประกวด เช่นในรายการโทรทัศน์ "มิวสิกสตาร์–ดีรีไววัล-โชว์" เมื่อวันที่ 31 มีนาคม และที่สถานทูตสวีเดนในแบร์นเนื่องในโอกาสครบรอบ 50 ปี ของการชนะการประกวดเพลงยูโรวิชันปี 1974 ของแอ็บบา
รีมิกซ์ของ "เดอะโคด" โดยเฟลิคส์ แยน ดีเจชาวเยอรมัน ได้วางจำหน่ายเมื่อวันที่ 26 เมษายน ค.ศ. 2024 รุ่นออเคสตราของเพลงนี้ซึ่งวงบีลโซโลทูร์นซิมโฟนีออร์เคสตราได้บรรเลงประกอบได้วางจำหน่ายเมื่อวันที่ 10 พฤษภาคม ค.ศ. 2024 พร้อมกับวิดีโอการแสดงซึ่งเนโมได้สวมชุดคล้ายกับชุดที่เซลีน ดิออนสวมในการประกวดปี 1988
การตอบรับ.
สื่อและบุคคลสำคัญในเยอรมนีและสวิตเซอร์แลนด์.
"เดอะโคด" ได้รับการตอบรับเป็นอย่างดี มิเชล อิมฮอฟ จาก"บลิก"กล่าวว่าเพลงจะสามารถทำการแสดงบนเวทีได้อย่างสมบูรณ์แบบ และยกยอความสามารถในการร้องเพลงของเนโม มาร์ติน ฟิชเชอร์ จาก"ทาเกิส-อันไซเกอร์"ได้กล่าวว่าเพลงนี้สุดยอดมาก ในระยะเวลาสามนาทีนี้เนโมจะร้องเพลงทุกแนวที่เขาเชี่ยวชาญ เพลงบัลลาดมักจะได้ผลดีในการประกวด แต่ยังมีเพลงอื่น ๆ ที่ยังคงน่าจดจำ ซึ่ง "เดอะโคด" จะเป็นหนึ่งในนั้น ลูกา คอช จาก"ชไวท์เซอร์ราดีโออุนท์แฟร์นเซเอิน" (เอ็สแอร์เอ็ฟ) กล่าวถึงเพลงนี้ว่าเป็นเพลงที่ "โอ่อ่า" โดยบรรยายว่า "เหมือนเป็นตอนที่เจมส์ บอนด์พบกับฮันส์ ซิมเมอร์"
สื่อที่เกี่ยวข้องกับยูโรวิชันและสื่อระหว่างประเทศ.
ในบทความจากเว็บไซต์"วีวีบล็อกส์" "เดอะโคด" ได้รับการประเมินคะแนน 8.83 จาก 10 คะแนน และชนะผลการจัดอันดับของเว็บไซต์ในปีนั้นโดรอน ลาฮาฟ จากอีเอสซีบีตได้จัดอันดับเพลงนี้เป็นอันดับที่ 8 จากผลงานทั้งหมด 37 เพลงที่เข้าร่วมการประกวดเพลงยูโรวิชันปี 2024 โดยชื่นชมความสามารถด้านการร้องของเนโม แต่ก็ยอมรับว่าเนื้อหาของเพลงและการผสมผสานแนวเพลงนี้อาจซับซ้อนเกินกว่าจะเข้าใจ เกล็น เวลดอน จากแนชนัลพับบลิคเรดิโอ (เอ็นพีอาร์) ถือว่าเพลงนี้เป็นเพลงเต็งที่จะชนะการประกวด โดยชื่นชมการผสมผสานแนวเพลงต่าง ๆ และประกาศว่าเพลงนี้มีลักษณะเด่นของเพลงที่สร้างความตื่นตาตื่นใจได้อย่างมาก โรซิน โอคอนเนอร์ จากดิอินดีเพ็นเดนต์ได้ระบุเพลงนี้ว่าเป็นเพลงโปรดของเขา โดยเปรียบเทียบกับอุปรากร "การ์เมน" ของฌอร์ฌ บีแซ และเพลงธีมเจมส์ บอนด์
อัตราเดิมพัน.
ในช่วงหลายเดือนก่อนการประกวดเพลงยูโรวิชันปี 2024 "เดอะโคด" ถือเป็นหนึ่งเพลงที่มีโอกาสจะชนะการประกวดโดยพิจารณาจากอัตราเดิมพัน เพียงไม่กี่ชั่วโมงหลังจากเพลงนี้ถูกวางจำหน่าย "เดอะโคด" นี้ก็ติดอันดับที่ 10 ในอัตราเดิมพัน ภายในวันที่ 10 มีนาคม เพลงนี้ได้ขึ้นมาอยู่อันดับที่สี่ โดยแซงหน้าอันเจลีนา มังโกของอิตาลีที่กำลังจะขึ้นเป็นอันดับสาม ในช่วงต้นเดือนเมษายน ภายหลังการแสดงเพลงของเนโมใน "พรี-ปาร์ตีอีเอส 2024" เขาก็ขยับขึ้นมาเป็นอันดับแรก และกลายเป็นตัวเต็งที่จะชนะการแข่งขันด้วยอัตราเดิมพัน 7 ต่อ 2 นอกจากนี้ในช่วงก่อนการซ้อม จากอัตราเดิมพัน “เดอะโคด” ยังมีโอกาสผ่านเข้ารอบชิงชนะเลิศมากถึงร้อยละ 93
การประกวดเพลงยูโรวิชัน.
การคัดเลือกภายใน.
เมื่อวันที่ 7 กรกฎาคม ค.ศ. 2023 บรรษัทแพร่ภาพกระจายเสียงสวิส (เอสอาร์จี เอสเอสอาร์) ได้ประกาศความตั้งใจที่จะเข้าร่วมการประกวดเพลงยูโรวิชันครั้งที่ 68 โดยจะทำการคัดเลือกตัวแทนประเทศภายในองค์กรเอง การส่งผลงานนั้นแบ่งเป็นสองรอบ โดยรอบแรกเป็นรอบที่คณะกรรมการจะคัดเลือกผลงานทั้งหมดให้เหลือเพียง 5 ผลงานสุดท้าย ก่อนที่จะทำการคัดเลือกผลงานสุดท้ายอีกครั้งหนึ่ง มีข่าวลือเริ่มแรกว่าเนโมได้รับเลือกให้เป็นตัวแทนของสวิตเซอร์แลนด์ในการประกวดยูโรวิชันเมื่อวันที่ 25 กุมภาพันธ์ ค.ศ. 2024 เมื่อสำนักข่าว "บลิก" ของสวิตเซอร์แลนด์ได้ออกรายงานว่าพวกเขาได้รับเลือก สามวันต่อมา มีข่าวลือว่าเพลงที่ได้รับเลือกจะใช้ชื่อ "เดอะโคด" วันที่ 29 กุมภาพันธ์ ได้มีการประกาศอย่างเป็นทางการว่าเนโมเป็นตัวแทนของสวิตเซอร์แลนด์ในการประกวด
ในยูโรวิชัน.
การประกวดเพลงยูโรวิชันปี 2024 ได้จัดขึ้นที่มัลเมออะเรนาในมัลเมอ ประเทศสวีเดน ประกอบด้วยรอบรองชนะเลิศสองรอบในวันที่ 7 และ 9 พฤษภาคมตามลำดับ และรอบชิงชนะเลิศในวันที่ 11 พฤษภาคม ค.ศ. 2024 ในระหว่างการจับฉลากการจัดสรรที่จัดขึ้นเมื่อวันที่ 30 มกราคม ค.ศ. 2024 สวิตเซอร์แลนด์ได้รับการจับฉลากให้เข้าแข่งขันในรอบรองชนะเลิศที่สอง โดยทำการแสดงในช่วงครึ่งแรกของการแสดง ต่อมานีโมได้รับเลือกให้ทำการแสดงเป็นลำดับที่สี่ภายหลังมารีนา ซัตติจากกรีซและก่อนหน้าอัยโกะจากเช็กเกีย
สำหรับการแสดงในการประกวดเพลงยูโรวิชันนั้น ได้ให้เฟรดริก ริดแมน นักออกแบบท่าเต้นชาวสวีเดน ได้รับหน้าที่ดูแลการจัดแสดง ในการแสดงเนโมจะสวมชุดขนสัตว์สีชมพูและสีขาวที่ออกแบบโดย#เปลี่ยนทาง นักออกแบบจากมัลเมอ ซึ่งยังออกแบบชุดที่เขาสวมใส่ในกิจกรรม "พรมสีเทอร์คอยส์" อีกด้วย การแสดงนี้จะมีอุปกรณ์ประกอบฉากรูปวงกลมสีขาว โดยเนโมจะกระโดดขึ้นและลงเป็นครั้งคราว เนโมได้กล่าวว่าอุปกรณ์ประกอบฉากนี้ได้รับแรงบันดาลใจมาจากลูกข่างขนาดเล็กที่เขาเก็บไว้เป็นเครื่องรางนำโชคส่วนตัว ในรอบรองชนะเลิศรอบที่สองนี้ "เดอะโคด" ได้รับอันดับที่สี่ด้วยคะแนน 132 คะแนน และได้ผ่านเข้ารอบชิงชนะเลิศ
เนโมได้ทำการแสดงอีกครั้งในรอบชิงชนะเลิศเมื่อวันที่ 11 พฤษภาคม เพลงนี้ได้แสดงเป็นลำดับที่ 21 ภายหลังซีเลีย แคปซิสจากไซปรัสและก่อนหน้าเพลงไรเวนจากสโลวีเนีย หลังจากประกาศผลแล้ว เนโมได้คะแนนรวม 591 คะแนน โดยแบ่งเป็นคะแนนจากคณะกรรมการ 365 คะแนน และคะแนนจากการลงคะแนนทางโทรทัศน์ 226 คะแนน คะแนนรวมนี้เพียงพอที่จะทำให้เนโมคว้าชัยชนะ โดยได้รับคะแนนมากกว่าเบบีลาซัญญาจากโครเอเชียที่ได้อันดับสองถึง 44 คะแนน เพลงนี้ยังได้รับคะแนนสูงสุด 12 คะแนนจากคณะกรรมการมากถึง 22 ประเทศ และยังได้รับคะแนนสูงสุด 12 คะแนนจากการลงคะแนนทางโทรทัศน์จากอีกหนึ่งประเทศ ซึ่งคือยูเครน จากผลชนะดังกล่าวทำให้ "เดอะโคด" กลายเป็นเพลงแรกของสวิตเซอร์แลนด์ที่ได้รับชัยชนะนับตั้งแต่ปี 1988 ขณะที่เนโมกลายเป็นศิลปินนอนไบนารีอย่างเปิดเผยคนแรกที่ชนะการประกวดนี้ เพื่อตอบสนองต่อชัยชนะของเขา เนโมประกาศในการแถลงข่าวหลังการแข่งขันว่าเขาอุทิศชัยชนะครั้งนี้ให้กับทุกๆ คนที่ไม่ระบุเพศ ไม่จำกัดเพศ เป็นคนข้ามเพศ... คนที่กล้าที่จะเป็นตัวของตัวเอง และคนที่ต้องได้รับการรับฟังและต้องได้รับความเข้าใจ เนโมยังวิพากษ์วิจารณ์สหภาพการแพร่สัญญาณวิทยุและโทรทัศน์แห่งยุโรป (อีบียู) ซึ่งเป็นหน่วยงานกำกับดูแลการประกวดอย่างหนัก โดยกล่าวหาว่าอีบียูมีมาตรฐานสองต่อ โดยอ้างอิงถึงเหตุการณ์ที่เนโมอ้างว่าต้องลักลอบนำธงนอนไบนารีเข้ามาในพื้นที่ ซึ่งถือเป็นการละเมิดกฎของอีบียู โดยเนโมประกาศในภายหลังว่าบางทียูโรวิชันก็อาจต้องแก้ไขบ้างเป็นครั้งคราวเช่นกัน